b'\n_START_ARTICLE_\nJanez Mesar\n_START_SECTION_\n\xc5\xbdivljenje in delo\n_START_PARAGRAPH_\nV Ljubljani je obiskoval gimnazijo (1844\xe2\x80\x931851) in bogoslovje ter bil leta 1855 posve\xc4\x8den. Kot kaplan je slu\xc5\xbeboval v Bohinjski Bistrici (1856), Radovljici (1860) in Bohinjski Beli (1862), kot \xc5\xbeupnik pa v Bohinjski Bistrici (1864) in v \xc5\xa0martnem pri Kranju (1894). Na gimnaziji je bil Trdinov vrstnik in \xc4\x8dlan dija\xc5\xa1ke zarotne dru\xc5\xbebice, ki je bila nezadovoljna z medlo politiko slovenske stranke 1848. Kot \xc5\xbeupnik se je v Bohinju trudil za bolj\xc5\xa1e kmetijsko gospodarstvo, dvig proizvodnje lana, bolj\xc5\xa1e sadjarstvo, \xc5\xbeivinorejo in mlekarstvo ter je bil na\xc4\x8delnik bohinjske podru\xc5\xbenice Kmetijske dru\xc5\xbebe od njene ustanovitve (1871). Neprecenljiva pa je njegova vloga pri ustanavljanju sirarskih dru\xc5\xbeb. Ustanovil je prvo sirarsko dru\xc5\xbebo za Bohinjsko Bistrico, Bitnje in Lepence, ki je za\xc4\x8dela delovati 11.junija 1873 na Bitenjski planini. V kasnej\xc5\xa1ih letih so se z njegovo pomo\xc4\x8djo sirarske zadruge ustanavljale tudi v drugih krajih. V Bohinjski Bistrici je skoraj dokon\xc4\x8dal gradnjo \xc5\xbeupni\xc5\xa1\xc4\x8da, pri zidavi nove cerkve, ki je bila posve\xc4\x8dena leta 1885 in katere gradnjo je vodil, pa se je zgodila nesre\xc4\x8da, zru\xc5\xa1il se je zvonik in pod seboj pokopal kaplana ter ve\xc4\x8d delavcev._NEWLINE_Bil je poslanec De\xc5\xbeelnega zbora. V kranjskem de\xc5\xbeelnem zboru je od leta 1891 pa do smrti zastopal kme\xc4\x8dke ob\xc4\x8dine Radovljica-Kranjska gora. Kot poslanec se je 1892 zavzemal za uravnavo hudournikov v Kranjski gori in za gospodarske potrebe Bohinja.'